Gepubliseer op 30/09/2005 23/10/2017 Kategorieë Post Ongetiteld, volume twee
Rooi lig verkeer – Hoe …? – chaos
Ek moet vergeet van 'n sogenaamde Ideale Self. Ek moet werk aan 'n Beter Algemene Situasie, Beter Lewenskwaliteit, Beter Gesondheid, 'n Beter Inkomste, 'n Beter Bankbalans.
SATERDAG 10 SEPTEMBER 2005
Ou in 'n bussie gly oor 'n rooi lig by 'n T-aansluiting terwyl hy op sy selfoon is. Ek verloor my humeur. Ek voel onmiddellik vies omdat ek my humeur verloor het. Ek weet woede is 'n manifestasie van magteloosheid.
Maar waarvan is sy aksie 'n manifestasie? Gaan dit net oor verkeersreëls en chaos? Of gaan dit ook oor mense wat verantwoordelikheid moet neem vir ander wie se lewens geraak kan word deur hul aksies? Sy aksie was 'n manifestasie van disrespek teenoor die lewe wat vloei in die are van ander wat die pad saam met hom gebruik, en wie se lewens geraak word deur sy blatante onverantwoordelikheid.
Hy verteenwoordig die tipe mens waaroor ek net een emosie koester.
Wie, wat en waarom was prominente vrae vir my die afgelope paar jaar.
"Hoe?" is nog 'n belangrike saak.
Voorbeelde: Hoe funksioneer jy? Hoe weet jy enige iets? Hoe kies jy?
SATERDAG 17 SEPTEMBER 2005
'n Problematiese situasie: privaat verleentheid; nêrens om te skuil en jou waardigheid te herwin nie.
Vir 'n geruime tyd nou al kerm ek oor skottelgoed en stof en wasgoed en vuil teëls en chaos wat elke dag dreig om op my ineen te stort.
Besef ek gist'raand toe ek weer iets regpak of weggooi: Dit is 'n stryd, en ek wen solank chaos nie op my ineenstort nie. En hierdie stryd, is 'n daaglikse uitdaging.
Die oomblik van herstel is nie wanneer jy 100% gemotiveer is en weer aktief is nie, dit is wanneer jy van die rusbank opstaan, die lig bokant jou werkspasie aanskakel, en voortgaan om deur die aksies te gaan.
1. Ek is uitvoerder van gedrag, konstruktief en/of destruktief, met Doel X in gedagte, en/of in die naam van Persoon Y, en/of ter wille van Persoon Z.
2. Alle kontemplasies en redenasies kom neer daarop dat ons óf die uitvoerders is van 'n plan wat ons bestaan pre-dateer, óf ons moet baie slim wees met ons lewens.